
Hymni i Flamurit

O Flamur gjak, o Flamur shkabë,

O vënt e vatr’ o nën’ e babë,

Lagur me lot, djegur me flagë,

Flamur i kuq, Flamur i zi.

Fortesë shkëmbi, tmerr tirani,

S’të trëmb Romani, as Veneciani

As Sërp Dushani, as turk Sulltani

Flamur i math për Vegjëli.

Flamur që lint Shën Kostandinin

Pajton Islamn’ e Krishtërimin,

Çpall midis feve vllazërimin,

Flamur bujar për Njerëzi.

Me Skënderben’ u lavdërove

Dhe në furtun’ i funtmi u shove

Me Malon prapë lart vrapove,

Yll i pavdekur për Liri.

Sa shpesh pastaj përdhë u shtrive

Me zjarr e zi u ndeze, u nxive,

Po çdo mizor me shpat’ e grive,

O fushëkuq, o shkabëzi!

Përpjetë prije Shqipërinë

Përlintja shpirtin dhe fuqinë

Diell për vllanë, yrnek për fqinë,

Për botën ëndrr’ e qiell i ri!




Thomsoni dhe Kuçedra

Te Ura, te Ura

Vraponi, o burra,

Me armë, me topa, me kordh’ e me shpata,

Se dolli kuçedra e errët nga nata,

Se ngriti bajrakun e lyer me gjak

Dhe sulet prej Shjakut në Durrës me vrap.

Kuçedr’ e Turqisë,

Hyen’ e urisë,

E rrahur nga Greku, nga Serbi e Bullgari

Do gjak të thëthinjë dhe vjen te Shqiptari,

Si gjarpër zvarniset, i sillet përqark,

Me dinin në gojë, me helmin në bark.

Kuçedrën e vrarë

E hasi më parë

Thomsoni në Vlorë, kur vinte prej detit

Me katërqint krahë lubi e Dovletit,

E zuri për gryke, e shtriu përdhe,

Nga thonjt’ i rrëmbeu të mjerin Atdhe.

Pastaj për së dyti

Në Durrës e mbyti

Dhe kokën ia shtypi me top nga Kalaja,

Kur hodhi Esadin nga Froni, nga maja,

Nga forca në pluhër, nga bregu në det,

Me grusht prej rrufeje, që grin e që tret.

Kuçedra e thyer

Në turp e përlyer,

Përmblidhet e kthehet nga toka në Durrës

Dhe ngrihet m’e fortë në Gjol, afër Urës.

Shqiptar’ i verbuar vërsulet në det,

Shkel Flamurin dhe Nënë dhe vllezër po vret.

Dy herë të theva,

Të shtriva, të ndeva,

Po prapë u ngjalle dhe prapë u ngrite,

Pritmë, the, pritmë! Dhe prap’ iu vërvite,

Dhe hovin kuçedrës ia preve, po re,

Kalorës i huaj, që vdiqe për ne!

Nga Ura, nga Ura,

Po ikni, o burra?

Ju ikni, po hij’ e Kalorësit s’ikën!

Kuçedrës tërbuar ajo i fut frikën,

Se Urën e ruan, se Urën e mpron

Stihia-Shqiponjë me qip e me thonj.

Te Ura, te Ura,

Vajtoni, o burra,

Thomsonin e ngratë që ju vet’ e vratë,

Që pas nuk i ratë, po vetëm e latë,

Kur shkonte kaluar të vdesë për ne,

Për ju, të mallkuar, që s’doni Atdhe.




Jepni për nënën

Ç’thot’ ajo e ve e gjorë,

— Mbretëreshë pa kurorë —

Faqeçjerrur, leshlëshuar,

Shpirt e zemër përvëluar,

Gjysm’ e vdekur: “O Shqiptarë,

Nënës mos ia bëni varrë!”

Mbahu, Nëno, mos kij frikë,

se ke djemtë n’Amerikë.

Qarr’ e lutet Nën’ e mjerë,

Kërkon vatrën edhe nderë,

Do lirinë dhe atdhenë,

Si ç’e pat me Skënderbenë.

Bijt’ e besës thërret pranë.

Kur i thirri dhe s’i vanë?

Mbahu, Nëno, mos kij frikë, etj.

Cilët jan’ ata tiranë,

Që të pren’ e që të vranë,

Që të therë bij e bija,

Dhe t’u nxi, t’u mbyll shtëpia?

Derthni plumba, o Shqiptarë,

Gjak’n e Nënës për të marrë.

Mbahu, Nëno, mos kij frikë, etj.

Cilët bij të tradhëtuan

Dhe të doqnë dhe të shuan

Dhe të lan’, o Shkab’ e ngratë,

Pa fole, pa zog, pa shpatë?

Këta qena, o shok’ i mbytni,

Mbushni gjyle që t’i shtypni.

Mbahu, Nëno, mos kij frikë, etj.

Sa kërkon e sa të duhen?

Burrat nga detyra s’ndruhen!

Trim’ i mirë do të japë,

S’kursen jetën as paratë:

Hithni, hithni tok dollarë,

Të mos mbetemi të sharë.

Mbahu, Nëno, mos kij frikë, etj.

Do të ndihim pa kursyer

Për ty, Nëna jon’ e vyer,

Që me drit’ e nder të thuresh

Dhe me bijt’ e tu të mburresh.

Cila Nënë lyp paranë?

Cilët bij me shpirt s’i dhanë?

Mbahu, Nëno, mos kij frikë, etj.

Armë dhe fishekë mblithni,

Qesen edhe shpirtin hithni:

Për lirin’ e vëndit tonë,

Sot – se nesër është vonë;

Jepni, Nënën të shpëtoni,

Komb e vatra të nderoni!

Mbahu, Nëno, mos kij frikë, etj.




Moisiu në mal

Ngjitet përpjetë Malit të Shkretë

Kryeprofeti trimi me fletë,

Të bisedonjë me Perëndinë

Për Palestinë.

Arrin në majë lart i kapitur,

Qëndron me frikë, pret i tronditur,

Dhe Jehovaj i flet prej një reje

Me zë rrufeje:

“Ti dhe të tjerët pleq do të ngelni,

Tokën e shenjtë kurrë s’e shkelni

Skllevë, bij skllevësh, s’e meritoni

Se liri s’doni!”

Kryeprofetit dita i ngryset

Dhe shpirtkëputur përdhe përmbyset

Me lot në sy, me zemër të ngrirë

I lyp mëshirë.

Pse kaqë gjatë, Zot, m’arratise,

Pse më përplase, më përpëlise,

Pse shpresën dyzet vjet ma ushqeve,

Dhe sot ma preve?

“Nem Dhen’ e Lirë! Zot, ku ma ke?”

“Shiko, i tha, dhe ja ku e pe!”

Së largu Zoti ia pasqyron,

Dhe e shikon.

Ja Nazareti, ja Bethlehemi,

Lum’ i Jordanit, Jerusalemi,

Mal’ i Sionës, Bethsaidaja,

Dhe Golgothaja!

Sheh gasn’ e pritmë për djalërinë

Dhe shkretëtirën për pleqërinë,

Atje sa bukur, këtu sa zi,

O Moisi!

Këtej ka dimrin, andej pranverën,

Kërkon Parajsën, vdes në Skëterrën,

Ajme, sa vrer, sa keq e sa zor,

Liberator!




Marshi i Krishtit

Hosanna, o çlironjës, Mesi, hosanna!

Shtroni udhën me lule, dafin’ e hurma,

Brohoritni trumbeta, timpane, zurna,

Thirr e zbras, o gurmas: Hosanna, hosanna!

Kryetrim, që lëfton, triumfon për atdhe,

Shpëtimtar, kryemjek, kryeshenjt, kryefe,

Pasuri, dhe liri, dhe fuqi ti na dhe,

Lume e lum, Galile: Hosanna, hosanna!

O bir i Davidit, i miri Bari,

Ti na prin dhe na rrit në luath e vërri,

Ti na ruan, na mpron, dhe për ne bëhesh fli,

O Njeri-Perëndi: Hosanna, hosanna!

Përmi Dhé, përmi Fron, përmi Qiell u bekofsh,

Përmi djall dhe tiran, përmi Ferr mbretërofsh,

Me pean dhe temjan, dhe këmban’ u këndofsh,

Drit’ e gas, rrofsh e qofsh: Hosanna, hosanna!

O i fort’, o i urt’, o i ëmbl Jesu

Plot me bes’ e me shpresë të biem mi gju,

T’adhurojmë me zemër këtu e tehu,

Gjithëkunt e pa funt: Hosanna, hosanna!

Hosanna, o çlironjës, Mesi, hosanna!

Shtroni udhën me lule, dafin’ e hurma,

Brohoritni trumbeta, timpane, zurna,

Thirr e zbras, o gurmas: Hosanna, hosanna!




Krishti me kamçikun

Në kështjellë t’atdheut, në tempull të fesë

Janë shtruar sarafët pa shpirt e pa besë,

Tregojn’ e gënjejnë, rrëmbejn’ e sfrutojnë,

Thon’ ashtu Izraelin e mbrojn’ e shpëtojnë.

Shtrembërojnë kanunet, i marrin në dorë,

Dhe shkëlqejnë në kish’ e në fron me kurorë,

Vegjëlia për ta batërdisen dhe vriten

Dhe kështu parasitët gjakpirës po rriten.

Tradhëtori dinak, hipokrit e kusar,

Na u ngrit gjer në kulm’ dhe u bë kryetar;

Nënë zgjedhën besnikët për vdekje lëngojnë,

Se mëkat dhe mallkim kryengritjen kujtojnë.

Çdo i shenjt’ ideal, çdo shtëpi Perëndie

Ishte bërë dyqan dhe pazar tregëtie:

Kush fitonte më tepër, ay ishte usta,

Dhe kush nukë plaçkitte ish krejt budalla.

Kur e pa këtë zi dhe këtë errësirë,

Krisht’ i ëmbël u ndes dhe u bë i vështirë:

Me kamçik e me fshikull sarafët i dboi,

Dhe nga larot gjakpirës atdhen’ e shpëtoi.

Dhe Shën Pjetr’ i gëzuar ahere i tha:

“Ja tani e ke nisur tamam, or usta!

Me kërbaç e me shpatë mi ne mbretëro,

Dhe me forc’ e pahir na çliro, na shpëto”.

“Je gabuar, o Krisht, që u ke predikuar,

Se të marrët, të shurdhërit s’kanë dëgjuar;

Ndreq kurrizin më parë, pastaj ndriçon trurin,

Se shpirtrobi s’çlirohet askurrë pa [drurin].”

Jesu Krishti s’dëgjoi, dhe s’e mori vesh mikun,

Dhe me lot i penduar e hodhi kamçikun,

Dhe i tha: “S’e ka fajin kurrizi, po truri,

Se lirin’ e sjell drita e mendjes, jo druri.”

“Merre prapë kamçikun, Shën Pjetri u përgjeq,

Se përndryshe kjo punë na del mos më keq.

Përkëdhelu kurrizin dhe do të t’besojnë,

Vraji, shtypi, dhe shtrydhi, dhe do t’adhurojnë.”

Jesu Krishti s’dëgjoj, dhe s’e mori vesh mikun,

Dhe s’u unj përsëri që ta merrte kamçikun;

Dhe e kapnë kamçikun sarafët për fenë,

Dhe e shempnë çlironjësin, fen’ e atdhenë.




Shën Pjetri në mangall

Fryn e çfryn veriu,

Ngrin, mërdhin i ziu

Dhe mangallit i afrohet

Që të ngrohet.

Krishtin brënda e gjykojnë

Dhe pas ligjës e dënojnë,

E goditin dhe e shtyjnë,

E përshtyjnë.

S’del askush që ta shpëtonjë,

Roma do ta kryqësonjë,

Triumfon Legaliteti

Dhe Larneti.

Kur e rrahin dhe e tallin

Pjetri ngulet mi mangallin,

Kur e pa, u koll këndezi

Nga qymezi.

Dhe një shërbëtore i tha:

— “Je dhe ti një nga ata!”

Po Shën Pjetri proteston,

E mohon.

Kuspull mi mangallin mblidhet,

Po djek dorën dhe përdridhet;

Se ç’këndon bandill këndezi

Nga qymezi:

“S’ka e s’ka si heroizma,

Edhe si idealizma,

Po kur dimër del behari

S’ka si zjarri.”

— “Nga ata je!” — thot’ ajo,

E mohon Shën Pjetri: — “Jo!

As e njoh, as e kam parë,

Moj e marrë!”

Kuspull mi mangall mblidhet

Po djek mjekrën dhe përdridhet;

Se ç’këndon bandill këndezi

Nga qymezi:

“Shkab’ e shkëmb me poz e fjalë,

Se ç’na dolle shkrumb e galë,

Në je trim këtu tregoje,

Shko shpëtoje.”

Thot’ ajo: — “Je, mos gënje!”

Pjetri e mohon me be:

“Jo, për Zotin, moj aman,

S’jam e s’jam.”

Kuspull mi mangall mblidhet

Po djek gjuhën dhe përdridhet;

Se ç’këndon bandill këndezi

Nga qymezi:

— “Simon Pjetër, Bar Jona,

Kështu ndahet kjo dynja:

Kryqi andej, këtej buxhaku

Dhe allçaku”.

Seç e dogje, seç e fike,

Gjel me gjëm’ e këng’ armike,

Dhe ndërgjegjen se ç’ia çpove,

Seç ia zgjove.

Se ç’vajton Shën Pjetri hidhur,

Leshlëshuar, duarlidhur,

Tri her’ e mohoj pa gdhirë,

Faqenxirë.




Marshi i Barabbajt

Allalla, o rezil e katil, allalla,

Shtroni udhën me hithr’ e me shtok turfanda,

Gumëzhit, o zinxhir e kamçik, batërma,

Lehni, laro, kaba: Hosanna, Barabba!

Tradhëtor, ti na nxive, na le pa atdhe,

Ti na çthure, na çkule, na çduke çdo fe,

Varfëri, poshtërsi, robëri ti na dhe,

Derbeder, ujk e derr: Hosanna, Barabba!

O stërnip i Kainit, tepdil si bari,

Ti na shtyp e na shtryth e ti gjakun na pi,

Ti na ther e na grin e për qejf na bën fli,

O kokuth e lubi: Hosanna, Barabba!

Në budrum, nëpër llom’ e kufom’ u mallkofsh,

Në skëterrën, katran e tiran, u harbofsh,

Me tam-tam e allarm’ e me nëm’ u shurdhofsh

Në zëndan mbretërofsh: Hosanna, Barabba!

O i çgryer, i zhyer, i vyer për hu,

Turpendotkundërmonjës të krusen mbi gju

Dallkaukët, kopukët e turmat pa tru,

Zemërkrundegërdhu: Hosanna, Barabba!

Allalla, o rezil e katil, allalla,

Shtroni udhën me hithr’ e me shtok turfanda,

Gumëzhit, o zinxhir e kamçik, batërma,

Lehni, laro, kaba: Hosanna, Barabba!




Marshi i Kryqësimit

Do t’ të vrasim, Jesu, se të kemi Baba,

Do t’ të vrasim, Mesi, se të kemi Usta,

Se s’ke dashur as jet’ as martes’ as para:

Kryqësoje, Pilat, në Kalvar, Golgotha!

Dy kusarë të vegjël i zumë në lak,

Kryqësoji këta, se na vothnë fort pak,

Kryqësoje këtë, se s’na vodhi aspak:

Kryqësoje, Pilat, në Kalvar, Golgotha!

Vrajeni, se përunj dhe përmbys pasurinë,

Pasuron, dhe çliron, dhe forcon varfërinë,

Se lëngatën shëron, se ndriçon verbërinë:

Kryqësoje, Pilat, në Kalvar, Golgotha!

Varreni, se me botën, me ne s’shëmbëllen,

Se na ndreq shtrëmbëritë, dhe kurrë s’na rren,

Se e do vegjëlin’ e tiran’ e urren:

Kryqësoje, Pilat, në Kalvar, Golgotha!

Vrajeni, se për vete s’kujdeset, s’lëfton,

Dhe të mjerët, të humburit nuk i sfruton,

Dhe për sherr, për vllavrasje, për luftë, s’punon:

Kryqësoje, Pilat, në Kalvar, Golgotha!

Varreni, posa s’do as të vras’ as të varrë,

As të bënjë të keqen as gjakun ta marrë,

Dhe katilët me nam na i qan si të marrë:

Kryqësoje, Pilat, në Kalvar, Golgotha!

Vrajeni kryengritësin e shenjtëruar

Si katil të mallkuar, atë ka kërkuar,

Se kujtoi që pa armë na ka për të zgjuar:

Kryqësoje, Pilat, në Kalvar, Golgotha!




Kirenari

Ç’deshe ti, mor, në Kalvar!

O qyqar, o Kirenar!

Del me poçen për sehir,

Ndrit me Kryqin si martir.

Rent nëpër kallaballëk,

Seç po ngjan s’merr vesh as gëk,

Je i pir’ e s’mban dot anë

Për çlironjës a tiranë.

Nëpër pluhër dhe shamatë

Turren burrat, çirren gratë,

Turm’ e ndezur, e tërbuar,

Krishtin për të kryqësuar.

“Mir’ e gjeti, tha sarafi,

Se ashtu ia desh qylafi,

Se po çvishte vegjëlinë

Me uzurën dhe vergjinë”.

Po kur pe që u gënjeve,

Kryqësimin s’e pëlqeve

Kirenar, se ç’the një fjalë:

“Mos e vrisni këtë djalë!”

“Daleni, the, mor aman-i,

Oratorin mos e ngani,

Si politikan flet n’erë.

Po s’e bën më tjatër herë!”

Fare bukur e fillove

Po më kot i këshillove,

Se katilët s’të sajdisnin,

Si pianik të qesëndisnin.

Dhe kur pe këto havaze

Një dolli me verë zbraze

Për të mbytur mallëngjimin,

Për të shuar hidhërimin.

Po dollia të tronditi

Dhe mi Krishtin të vërviti,

Të tre Kryqet i përfshive

Dhe përdhe të gjith’ i shtrive.

Ç’ngjau pasandaj s’kuptove

Kryqin gjer sa e zaptove

Dhe si Krisht u kapardise

Dhe në djers’ u batërdise.

Ç’vete shtrëmbër në Kalvar

O qyqar, o Kirenar!

Seç përmbysesh, kamçikohesh,

Rrihesh, ngrihesh, çdehesh, zgjohesh.

Krishtin me hapi pyet:

“Nga më krisi ky tërmet?

Pse pa faj po më mundojnë,

Kryqn’ e huaj ç’ma ngarkojnë?”

Krishti po të ngushëllon,

Dhe durim të këshillon:

“Mos kij dert, se u bekove,

Me dolli lavdi fitove!

Mos kij dert, mor Kirenar,

T’a bën këngën një Shqiptar!”

“Po ku është Shqipëria?”

“Tek ndes vetë Perëndia!”

Bëj gajret, mor Kirenar,

Drejt përpjetë në Kalvar!

Për paradën që bën ti

Çdo besnik të ka zili.




Kryqësimi

Po troket çekani

Po kërcet mejdani

Dor’ e këmb’ i çpon,

Krishtin kryqëson.

Me tërbim goditin

Me gjëmim e ngjitin

Turma ulërin

Nëna blegërin.

Çdo peronë plagë

Përvëlon si flagë

Çurka gjak buron

Fryhet dhe pikon.

Kryqet ngulen, shtisen,

Tallen, qesëndisen,

Sipërkryqe tre,

Tri Mari përdhe.




Kënga e Salep-Sulltanit

Një meshlis të math na çeli

Pandeli Jano Vangjeli

Me Sulltan-llokum na veli

Si kofini pas të vjeli.

Pyt’ i Floqit po pëllet

Top’ i Krosit po kërcet:

Ç’është ku sheqer-kësmet?

Hallvaxhin’ e pamë mbret!

Dhe rakia vete-vjen

Xhafer Ypi na mbëthen

Dhe për lot na mallëngjen

Rreth konopit me legjen.

Koço Kota, mjek hanxhari,

Nis një valle palikari,

Se me një ferman kusari

Sadrazem u bë firari.

Dhe Feridi faqe ndrron,

Dje shante, sot lëvdon

Fryn bulçit’ e trumbeton,

Që katrani zbardhëllon.

Dhe sarhosh Iljas Vrioni

Dehet, siç e do zakoni,

Bërtet: “Rroftë Napoloni”

Kështu tha dhe Ksenofoni?

Seç u shporr xhumhurieti,

Seç u rahatos mileti,

Se Sulltanin prap e gjeti,

Se, që kur e humbi, s’fjeti!

Ç’ka sepse i vjetri qe

Madhështor sa një deve

Dhe ky s’bën as për meze!

Rroftë sa jep ylefe.

Seç na u gëzua xhani,

Seç na preu Ramazani,

Seç na piu Italiani,

Rroftë pra Salep-Sulltani!





Syrgjyn Vdekur

Elegji për Luigj Gurakuqin


Nëno moj, mbaj zi për vllanë,

Me tre plumba na i ranë,

Na e vran’ e na e shanë,

Na i thanë tradhëtor.

Se të deshte kur s’të deshnin,

Se të qante kur të qeshnin,

Se të veshte kur të çveshnin,

Nëno moj, të ra dëshmor.

Nëno moj, vajto, merr malin,

Larot ta përmbysnë djalin,

Që me Ismail Qemalin

Ngriti flamur trimëror.

Nëno moj, ma qaj në Vlorë,

Ku të dha liri, kurorë,

Shpirt i bardh si dëborë:

Ti s’i dhe as varr për hor.

Nëno moj, ç’është përpjekur

Gojëmjalt’ e zemërhekur,

Syrgjyngjall’ e syrgjynvdekur,

Ky Vigan Liberator.





Shpell’ e Dragobisë

Elegji për Bajram Currin


Kur tufani e çthuri fenë,

Kur tirani e krrusi atdhenë,

Mi një brek të Dragobisë

Priret Flamur’ i lirisë.

Atje nis, atje mbaroj,

Atje krisi, atje pushoj,

Rrufeshkab’ e Malësisë,

Në një shkëmb të Dragobisë.

Vendi dridhej, ay mbeti,

Se s’tronditej nga tërrmeti —

Dif drangoj’ i Dragobisë,

Trim tribun i Vegjëlisë.

O Bajram, bajrak i gjallë,

More nam me gjak në ballë,

Te një shpell’ e Dragobisë —

Yll i rrall i burrërisë.

Thon’ u shtri e thon’ u vra,

Po ti s’vdiqe, or Baba,

As te shkëmp’ i Dragobisë,

As te zemr’ e Djalërisë.

As je vrar’ e as po vritesh

Legjendar Ante po rritesh

Dithyramb i Dragobisë,

Tmer, panik i mizorisë.

Me zjarr shenjt u ndrit kjo shpellë,

Gjer në qiell u ngrit Kështjellë

Për çlirimn’ e Shqipërisë

Katakomb’ e Dragobisë.




Rent’ or Marathonomak

Rent, or rent, rent e u thuaj

Se u çthur ordi e huaj,

Se betejën e fituam

Dhe qytetin e shpëtuam!

Rent, or rent,

Rent, or Marathonomak!

Kap një degë prej dafine

Dhe vërtitesh ndaj Athine,

Nëpër fush’ e brek mi brek

Këmba tokën as ta prek,

Hip’ e zbrit

Petrit, Marathonomak!

Ke një plagë, po s’e the,

Djers’ e gjak pikon përdhe;

Do që ti të jesh’ i pari,

Për triumfin lajmëtari

Flamurgjak,

Kuqo, Marathonomak!

T’u tha gryka, po s’të pihet,

T’u mpi këmba, po s’të rrihet,

Se mileti po të pret,

Ankthi zëmrat ua vret,

Vrer e tmer,

Shpejt, or Marathonomak!

Kurrë kaqë s’dogji djelli

Dhe si plumb s’rëndovi gjelli,

Kurr’ aq ëmbl’ e bukur s’ftoj

Hij’ e lisit edhe kroj;

Turru tej,

Tutje, or Marathonomak!

Vapa mbyt e pluhri nxin,

Ferra çjerr e guri grin,

Afsha gjoksin përvëlon,

Syrin avulli verbon,

Ur’ e prush,

Furr’, or Marathonomak!

Gryka si gjyryk të çfryn

Prej vullkani flag’ e tym

Seç vëngon e seç gulçon,

Zemra brinjët t’i çkallmon

Me tokmak,

Mbahu, or Marathonomak!

Nëna, motra, nusja dalin,

Ngrehin krahët të të ndalin,

Mos, se s’janë veç Najada

Magjistrica dhe Driada,

Lark, or lark,

Lark, or Marathonomak!

Hajde, ja Akropolia,

Ja qyteti e njerëzia

Që të pan’ e që të çquan

Dhe fuqinë ta rishtuan

Haj dhe pak,

Hajde, or Marathonomak!

Ja, arrive, ua the:

Ç’gas e ç’helm qe kjo myzhde!

“E fituam!”, brohorite

Dhe për tok’ u përpëlite:

Vdiq, or vdiq!

Vdiqe, or Marathonomak!

Rent kudo, dyke bërtitur,

Nëpër shekuj faqendritur,

Se i vogli shtrin viganin

Dhe i shtypuri tiranin,

Veç e tok,

Tok, or Marathonomak!




Anës Lumenjve

Arratisur, syrgjynosur,

Raskapitur dhe katosur

Po vajtonj pa fund pa shpresë,

Anës Elbës, anës Spree-së.

Ku e lam’ e ku na mbeti

Vaj vatani e mjer mileti

Anës detit i palarë

Anës dritës i paparë,

Pranë sofrës i pangrënë,

Pranë dijes i panxënë,

Lakuriq dhe i dregosur,

Trup e shpirt i sakatosur!

Seç e shempnë derbederët,

Mercenarët dhe bejlerët,

Seç e shtypnë jabanxhinjtë

Seç e shtrythnë fajdexhinjtë,

Seç e pren’ e seç e vranë,

Ç’e shkretuan anembanë,

Nënë thundrën e përdhunës

Anës Vjosës, anës Bunës.

Çirrem, digjem i vrerosur,

Sakatosur, çarmatosur,

As i gjall’ as i varrosur,

Pres një shenj’ e pres një dritë,

Pres me vjet’ e pres me ditë,

Seç’ u tera, seç’ u mpaka,

Seç’ u çora, seç’ u mplaka,

Lark prej vatrës dhe prej punës,

Anës Rinit, anës Tunës.

Çaskërdisur, batërdisur,

Përpëlitur dhe zalisur,

Endërronj pa funt, pa shpresë,

Anës Elbës, anës Spree-së.

Dhe një zë vëngon nga lumi,

Më buçet, më zgjon nga gjumi,

Se mileti po gatitet,

Se tirani lebetitet,

Se pëlcet, kërcet furtuna,

Fryhet Vjosa, derdhet Buna,

Skuqet Semani dhe Drini,

Dridhet beu dhe zengjini,

Se pas vdekjes ndriti jeta,

Dhe kudo gjëmon trumbeta:

Ngrehuni dhe bjeruni,

Korrini dhe shtypini,

Katundar’ e punëtorë,

Që nga Shkodra gjer në Vlorë!

Ky ilaç e ky kushtrim

Më bën djal’ e më bën trim,

Më jep forc’ e më jep shpresë,

Anës Elbës, anës Spree-së.

Se pas dimrit vjen një verë,

Që do kthehemi një herë

Pranë vatrës, pranë punës,

Anës Vjosës, anës Bunës!

Arratisur, syrgjynosur,

Raskapitur e katosur,

Brohorit me bes’ me shpresë

Anës Elbës, anës Spree-së.




Plak, Topall dhe Ashik

Dale, moj, se kam një fjalë,

Se më rrjedhin djersët valë:

Dale, moj, se s’jam më djalë

Dhe më s’ecënj dot.

Dale, moj, se më kapite,

Më këpute, më sfilite,

Prite, moj, ashikun, prite

Që të vjen me not.

E arriva dhe ia thashë,

Asnjë gur pa tundur s’lashë,

Dhe më gjunjazi i rashë,

Ç’u mundova kot.

Hapa gojën dhe vajtova,

Qenkam plakur, e kuptova,

M’ardhi keq, po s’e mohova,

Syri m’u përlot.

Dhe nga jeta u mërzita,

Dhe nga lumi u vërvita,

Që të vdes, se u korita

Dy-tri herë sot.

Po ti, Zot, më ngushëllove

Pas një tjatre më lëshove

Dhe nga mbytja më shpëtove,

Lavdi paç, o Zot!

Dale, moj, se kam një fjalë,

Se më rrjedhin djersët valë:

Dale, moj, se [jam] i çalë

Dhe më s’ecënj dot!




Sofokliu

Sofokliu ishte budalla,

Kur u mplak, edhe Kupidi e la,

Tha: “Shpëtova nga një maskara!”

Goja, pra, iu tha.

Sofokliu nuk e kishte mirë:

Plaku s’ka takat, po ka dëshirë.

Gjalpë s’ka, po ka një pus me hirrë,

Furrë dhe trazirë.

Kam Ferid Asllanin si shahit,

Tetëdhjet’ e pesë vjet ashik:

Amerika, Evropa u çudit,

Nuse desh kur vdiq!

Flamurin që la e trashëgova,

Nat e ditë çupa, gra kërkova,

Seç’ u batërdisa, seç’ u shova,

Seç’ u përvëlova.

Kur të vdes dhe kur të më mbuloni,

Çupa, gra, në varr mos më vajtoni.

Do t’ju dua prapë, siç më doni.

Dolla. Mos më zgjoni!




Albumi
u shkrua nga Fan Noli dhe u botua më 1948.



Ky botim elektronik u përgatit nga vullnetarët e Fletoreve dhe u përditësua më 25 shtator 2026.

Versioni më i ri gjendet gjithmonë te fletoret.com/fan-noli/albumi.

